題宋學古九天玄女數自云其師鍾堯臣得之襄城柳下老翁所授
作者：陸文圭
朝代：宋

paragraphs: 天九積陽數，玄女夫何爲。
廣陵亦健將，乃惑一用之。
彼術信誕謾，此遇尤希奇。
珍重柳下翁，仙隠未可知。
言天以人證，言數以理推。
守正死不避，居貞凶可移。
堯富與堯壽，此理始無私。
顔貧與顔夭，此性終無虧。
姑慎君子術，勿與老人期。